《春日同李司业愚谷刘刑部范东宴陈太仆石亭马通政西玄于顾中丞东桥之瞻辰堂兼送蒋南冷太仆渡江》
明代·王慎中

三月江城桃李华，阴阴杨柳绿藏鸦。怀春正少淹留处，卜夜无藏大隐家。

大隐城中不上关，忘形取醉禁言还。簪合应占星是德，颜颓好似玉为山。

一堂宾主尽风流，奉寿千金白璧酬。兰室香兼清论发，花枝色上劝杯浮。

繁弦急柱催深酌，雅调离声相间作。他日席上无车公，纵有琴尊知不乐。

作者简介：王慎中 (1509年10月10日—1559年8月19日[1] ），字道思，早年因读书于清源山中峰遵岩，号遵岩居士，后号南江。因家庭排行第二，又称王仲子，晋江（今属福建）人。明代诗人、散文家，嘉靖八才子之首，为明朝反复古风的代表人物之一。